**Πέτρος Ι. Παραράς, *Ανάλεκτα. Παρεμβάσεις στη νομική και πολιτική θεωρία*, σ. ix + 482, Εκδ. Σάκκουλα, Αθήνα-Θεσσαλονίκη 2021.**

Ακρίτας Καϊδατζής

Επίκ. καθηγητής Νομικής Α.Π.Θ.

Ο καθηγητής Πέτρος Παραράς είναι ένας γνήσιος φιλελεύθερος. Όχι μόνο λόγω, αλλά και έργω. Έχει εμβαθύνει όσο κανείς άλλος, ήδη από τη δεκαετία του 1980, στη μελέτη της φιλελεύθερης ιδέας ως νομικοπολιτικής αρχής. Αποκορύφωμα και καταστάλαγμα αυτής της ερευνητικής πορείας υπήρξε η μνημειώδης μονογραφία του «Οικονομική ελευθερία» (εκδ. Σάκκουλα, 2019). Πέρα από τη θεωρία, “καλλιεργεί” διαχρονικά και με συνέπεια τον φιλελευθερισμό ως στάση ζωής. Στη διεπιστημονική επιθεώρηση «Δικαιώματα του Ανθρώπου», που διευθύνει από το 1999, δεν ανέχεται απλώς, αλλά –κάτι μοναδικό για τα ελληνικά πράγματα– συστηματικά επιζητά συμβολές από όσους διατυπώνουμε επιστημονικές απόψεις με τις οποίες διαφωνεί.

Το τελευταίο βιβλίο του ανήκει σ’ ένα είδος που σπανίζει. Επιστημονική αυτοβιογραφία, θα μπορούσαμε να το αποκαλέσουμε. Συγκεντρώνει και συνθέτει με θαυμαστό τρόπο σημαντικές στιγμές μιας επιστημονικής πορείας που εκτείνεται σε πέντε δεκαετίες. Υπό τη διπλή ιδιότητά του, ως ανώτατος δικαστικός, ήδη επίτιμος αντιπρόεδρος του Συμβουλίου της Επικρατείας, και ως ερευνητής του δημοσίου δικαίου, ήδη ομότιμος καθηγητής της Νομικής Σχολής του ΔΠΘ.

Το βιβλίο χωρίζεται σε τρία μέρη. Το *πρώτο μέρος* (σ. 3-26) περιέχει τις σημαντικότερες συμβολές του συγγραφέα στην εξέλιξη της νομολογίας του Συμβουλίου της Επικρατείας. Πρόκειται είτε για εισηγήσεις του σε υποθέσεις που χειρίστηκε ως δικαστής είτε για επιστημονικά κείμενά του που επηρέασαν τη νομολογία του δικαστηρίου. Η νομολογιακή αναγνώριση της αρχής της αναλογικότητας, πολύ προτού αυτή καθιερωθεί και τυπικά στο συνταγματικό κείμενο, είναι ασφαλώς η πιο γνωστή και, από μιαν άποψη, η συμβολή του με τη μεγαλύτερη επιρροή. Υπάρχουν κι άλλες πολύ σημαντικές. Τελείως ενδεικτικά: η θεωρία του κοινωνικού και του πολεοδομικού κεκτημένου, η αντισυνταγματικότητα της αναδρομικής κύρωσης παράνομων κανονιστικών πράξεων, το κοινωνικό δικαίωμα στην κατοικία, αλλά και –πιο πρόσφατα– η αντισυνταγματικότητα της ιδιωτικοποίησης των επιχειρήσεων ύδρευσης. Το μέρος αυτό μπορεί να ιδωθεί ως ένα πανόραμα των σημαντικότερων εξελίξεων στο δημόσιο δίκαιο από τη δεκαετία του 1980 έως τις μέρες μας. Ξεχωριστό προτέρημα του μέρους αυτού, όπως και όλου του βιβλίου άλλωστε, η λακωνικότητα και πυκνότητα του λόγου του συγγραφέα. Καταφέρνει να συνοψίσει σε λίγες γραμμές εξελίξεις για τις οποίες έχουν γραφτεί τόμοι ολόκληροι.

Στο *δεύτερο μέρος* (σ. 27-433), ο συγγραφέας συγκεντρώνει ογδόντα τέσσερις παρεμβάσεις του στον δημόσιο νομικοπολιτικό διάλογο, που δημοσιεύθηκαν ως άρθρα επικαιρότητας σε εφημερίδες και περιοδικά από το 1989 μέχρι τα τέλη του 2020. Στο μέρος αυτό ο Παραράς αναδεικνύεται ως ένας δημόσιος διανοούμενος με βαθιά παιδεία και –το σημαντικότερο και καθόλου αυτονόητο– ένας επιστήμονας που δεν αρκείται στο απόθεμα γνώσης που κάποτε απόκτησε, αλλά βρίσκεται σε διαρκή επικοινωνία και συνομιλία με τα σύγχρονα ρεύματα της νομικοπολιτικής σκέψης. Το μέρος αυτό μπορεί να διαβαστεί ως ένα χρονικό των σημαντικότερων στιγμών στη λειτουργία του πολιτεύματός μας, αλλά και των μεγάλων ζητημάτων που θέτει διεθνώς η αέναη διαπάλη των ιδεών, ιδίως της ελευθερίας και της δημοκρατίας, στα σύγχρονα συνταγματικά πολιτεύματα. Ακόμα κι όσοι διαφωνούμε με κάποιες από τις απόψεις του, δεν μπορούμε παρά να θαυμάσουμε το modus operandi –και, τελικά, modus vivendi– που επιδεικνύει μέσα από τον δημόσιο λόγο του. Όπως το συνοψίζει ο ίδιος στον πρόλογο του βιβλίου, «η διατύπωση περισσότερων θέσεων οδηγεί στην ευχέρεια αποδοχής αυτών που θα συγκεντρώνουν τα περισσότερα πλεονεκτήματα» (σ. x).

Τέλος, στο *τρίτο μέρος* (σ. 435-457), που είναι και το πιο πρωτότυπο, ο συγγραφέας παρουσιάζει ορισμένα γεγονότα από την προσωπική επιστημονική πορεία του στη δικαστική και την ακαδημαϊκή κοινότητα. «Οδοδείκτες νομικής αυτοβιογραφίας» τα ονομάζει εύστοχα ο ίδιος. Ξεκινώντας από μιαν ατυχή στιγμή, όταν, ως νεαρός εισηγητής του Συμβουλίου της Επικρατείας, στάλθηκε το καλοκαίρι του 1973 από τον τότε πρόεδρο του δικαστηρίου να συμμετάσχει, για δύο απογεύματα, σε μιαν επιτροπή ειδικών για ενημέρωση των δημοσιογράφων σχετικά με τις νέες διατάξεις του δικτατορικού σχεδίου συντάγματος, την άδικη στοχοποίηση που δέχθηκε για τον λόγο αυτό, που του στοίχησε και την καθηγητική έδρα στη Νομική Αθηνών, μέχρι την καθολική αναγνώριση από τους ομοτέχνους του στην Ελλάδα και διεθνώς που αποτυπώθηκε σε δύο ογκώδεις τιμητικούς τόμους το 2009 και το 2012.

Πολυγραφότατος ο καθηγητής Παραράς, απέδειξε και μ’ αυτό το τελευταίο βιβλίο του πόσο χαρισματικός συγγραφέας είναι. Στις κοντά 500 σελίδες του βιβλίου δεν υπάρχει ούτε μια αράδα περιττή. Με λόγο λακωνικό και σφριγηλό, αλλά και με το σπάνιο χάρισμα να γράφει με τρόπο εύληπτο και κατανοητό για σύνθετα θέματα. Το βιβλίο δεν απευθύνεται μόνο στους ειδικούς, σε όσους έχουν νομική παιδεία. Αξίζει και μπορεί να διαβαστεί από κάθε πολίτη με ενδιαφέρον για το σύνταγμα και την πολιτική. Γιατί ο συγγραφέας καλλιεργεί το είδος εκείνο του κριτικού λόγου που σπανίζει στην τρέχουσα επιστημονική παραγωγή. Αυτό που είχε διαβλέψει ο Δημήτρης Τσάτσος ήδη από το 1971, όταν, διαβάζοντας μιαν αυστηρή αλλά ακριβή βιβλιοκριτική του νεαρού και άγνωστού του τότε Παραρά, τού έγραψε αυθόρμητα: «η κριτική σας θα έπρεπε ν’ αποτελέσει την απαρχή νέας νοοτροπίας στην περίπου ως σήμερα ανύπαρκτη κριτική του νομικού βιβλίου στην Ελλάδα» (σ. 440 του βιβλίου).

Στο τέλος του Τόμου παρατίθεται εκτενέστατο καθ’ ύλην Ευρετήριο, καθώς και τα ονόματα όλων εκείνων που παραπέμπονται στο κείμενο.